INTRODUCERE

Energia din surse regenerabile se află în centrul priorităților Uniunii energetice. Directiva privind energia din surse regenerabile a fost și va continua să fie un element central al politicii privind uniunea energetică și un factor determinant esențial pentru furnizarea unei energii curate tuturor europenilor, pentru ca UE să devină numărul unu mondial în materie de energie din surse regenerabile, contribuind totodată la realizarea celor cinci dimensiuni ale uniunii energetice.

În primul rând, sursele regenerabile de energie au jucat un rol major în cadrul securității energetice. Contribuția estimată a acestora la economiile rezultate din scăderea importurilor de combustibili fosili a fost de 16 miliarde EUR în 2015 și se preconizează că va fi de 58 de miliarde EUR în 2030 . În al doilea rând, grație scăderii rapide a costurilor determinate de progresele tehnologice, în special a costurilor din sectorul energiei electrice, sursele regenerabile de energie pot fi, de asemenea, integrate treptat tot mai mult pe piață. Reformarea Directivei privind energia din surse regenerabile pentru perioada ulterioară anului 2020, împreună cu propunerile privind noua organizare a pieței energiei, care fac parte din pachetul Energie curată pentru toți europenii, vor facilita și mai mult participarea surselor regenerabile de energie la piață, în aceleași condiții ca alte surse de energie. În al treilea rând, sursele regenerabile de energie merg mână în mână cu eficiența energetică. În sectorul energiei electrice, trecerea de la combustibilii fosili la surse regenerabile de energie necombustibile ar putea reduce consumul de energie primară. În sectorul construcțiilor, soluțiile regenerabile pot ameliora în mod rentabil performanța energetică a clădirilor. În al patrulea rând, sursele regenerabile de energie reprezintă și un factor esențial pentru decarbonizarea sistemului energetic al Uniunii. În 2015, sursele regenerabile de energie au contribuit la reducerea brută a emisiilor de gaze cu efect de seră (GES) cu echivalentul emisiilor produse în Italia. Și, nu în ultimul rând, sursele regenerabile de energie joacă un rol major în transformarea UE într-un lider mondial în materie de inovare. UE, care deține 30 % dintre toate brevetele depuse la nivel mondial în materie de energie din surse regenerabile, a fost până acum un pionier în acest domeniu și s-a angajat să acorde prioritate cercetării și inovării, pentru a avansa și mai mult în direcția tranziției energetice.

În plus, sursele regenerabile de energie aduc mult mai multe beneficii decât cele prezentate mai sus. Energiile din surse regenerabile reprezintă o sursă de creștere economică și de creare de locuri de muncă pentru cetățenii europeni. Ele contribuie, de asemenea, la reducerea poluării atmosferice și ajută țările în curs de dezvoltare să aibă acces la energie ieftină și curată.

În 2014, UE și o vastă majoritate a statelor membre s-au aflat pe calea cea bună în direcția îndeplinirii obiectivelor obligatorii pe care și le-au stabilit pentru 2020. Cele mai rapide progrese au fost înregistrate în sectorul energiei electrice, în timp ce cea mai mare contribuție absolută continuă să vină din sectorul încălzirii și răcirii. În sectorul transporturilor, ritmul progreselor a fost mai lent până în prezent. Existența unui mare potențial neexplorat în sectorul încălzirii și al răcirii și în sectorul transporturilor necesită luarea unor măsuri suplimentare, în conformitate cu propunerea de reformare a Directivei privind energia din surse regenerabile pentru perioada ulterioară anului 2020, ca parte a pachetului Energie curată pentru toți europenii, prezentat în noiembrie 2016. Acest pachet confirmă angajamentul Comisiei Europene de a face din Uniunea Europeană numărul unu mondial în materie de energie din surse regenerabile și le oferă condiții echitabile consumatorilor de energie.

În conformitate cu cerințele prevăzute în Directiva privind energia din surse regenerabile, prezentul raport oferă o prezentare generală cuprinzătoare a utilizării energiei din surse regenerabile în UE. Raportul include, de asemenea, o evaluare a barierelor administrative și a sustenabilității biocombustibililor. Dacă nu se specifică altfel, datele referitoare la perioada 2004-2014 se bazează pe instrumentul Shares al Eurostat, iar datele pentru 2015, pe estimări timpurii. Progresele globale sunt evaluate în raport cu traiectoriile stabilite în anexa I la Directiva privind energia din surse regenerabile, iar evaluările specifice pe sectoare și pe tehnologii sunt realizate în raport cu traiectoriile din planurile de acțiune naționale în domeniul energiei din surse regenerabile (PNAESR), prezentate de statele membre.. Prognozele pentru 2020 se bazează pe scenariul PRIMES Ref2016 .



1. PROGRESE ÎNREGISTRATE ÎN CEEA CE PRIVEȘTE UTILIZAREA ENERGIEI DIN SURSE REGENERABILE

a.Progrese înregistrate de UE-28 în ceea ce privește utilizarea energiei din surse regenerabile

În 2014, ponderea surselor regenerabile de energie (ponderea SRE) a atins 16 % din consumul final brut de energie. În perioada 2013-2014, ponderea medie a SRE în UE-28 a fost de 15,5 %, cu mult peste traiectoria indicativă (2013/2014) de 12,1 % pentru UE-28. În 2015, ponderea SRE este estimată la aproximativ 16,4 % din consumul final brut de energie, în timp ce traiectoria indicativă pentru perioada 2015-2016 este de 13,8 %. Cu toate acestea, pe măsură ce traiectoria va deveni tot mai abruptă în anii următori, va fi necesar să se intensifice eforturile de menținere pe calea cea bună, după cum se indică în Figura 1 .

Figura 1: Ponderile energiei din surse regenerabile în UE în raport cu traiectoriile din Directiva privind energia din surse regenerabile (DESR) și din planurile de acțiune naționale în domeniul energiei din surse regenerabile (PNAESR) (pe baza datelor Eurostat, Öko-Institut)

După cum indică în Figura 2 , sectorul încălzirii și al răcirii rămâne cel mai mare sector în termeni de utilizare absolută a energiei din surse regenerabile. Cu toate acestea, cea mai mare pondere SRE și cea mai mare creștere se observă în sectorul energiei electrice, unde ponderea SRE a crescut cu 1,4 puncte procentuale pe an în perioada 2004-2014. În aceeași perioadă, ponderea SRE în sectorul încălzirii și al răcirii a crescut cu 0,8 puncte procentuale pe an, în timp ce sectorul transporturilor a înregistrat creșterea cea mai lentă, de 0,5 puncte procentuale în medie pe an.

Figura 2: Consumul final de energie în UE-28 în 2015 (sursa: Öko-Institut)